Da Krugman Paule is auf Long Island in da Nechn fu New York aufgwågsn. Sâi Fåta woar a Fasicharungsmenedscha, dén sâi Familie zruk ged auf jidische Ainwãndara aus'n haiding Waisrusslãnd. Nåch da High-School håd a in Yale zan schdudian ãgfãngt und zwoa Foikswiatschåft (in Amearika sågt ma "Economics" dazua). Schã 1974 håd a doat sain Betschela (B.A.) gmåcht und 1977 dãn am Massachusetts Institute of Technology in Boston sain Dokda (Ph.D.), mid ana Dissatazion iwa flexible Devisnkuase. Nåch saina Promozion håd a a Joa lãng ois Beråta fian dåmåling President fu de USA in Jimmy Carter goawat in dém sain Council of Economic Advisers. Danåch is a wida zruk auf d'Uni gãnga und is Brofessa woan, zeascht auf da Uni in Yale, dãn am MIT und schbéda auf da Stanford-Uni in Kalifoanien. Ea woa a ois Gåstbrofessa auf da UC Berkeley und auf da London School of Economics, befoa a dãn im Joa 2000 nåch Princeton gãnga, wo a said dém ois Brofessa blim is.